Медаль зэмылIэужьыгъуищ
Красноярск дэт «Сопка» спорт комплексым щекIуэкIащ Iэпщэрыбанэ зэзауэхэмкIэ Урысейм и чемпионат. Абы хэтащ къэралым и щIыналъэ 45-м щыщ спортсмен 250-м нэблагъэ.
Зи хьэлъагъыр килограмм 80-м нэблагъэхэм я гупым щрагъэкIуэкIа зэIущIэхэм шэч къызытумыхьэн текIуэныгъэхэр къыщихьри, финалым нэсащ Беслъэней Нурмухьэмэд. КIэух зэпэщIэтыныгъэм абы къыщыпэщIэхуащ Кострома къикIа Кушнерик Илья. ЗэIущIэм и етIуанэ дакъикъэр щIидза къудейуэ Беслъэнейм и хьэрхуэрэгъур нокаутым игъэкIуащ икIи дыщэ медалыр зыIэригъэхьащ.
Зи хьэлъагъыр килограмм 90-м щIигъухэм я зэпэщIэтыныгъэм пашэныгъэр щиубыдащ Къэбэрдей-Балъкъэрым щыщ Мырзэкъан Азэмэт. Абы финалым щыхигъэщIащ Тольятти щыщ Солдаткин Александр.
Адыгэ щIалэхэм зымащIэкIэ къакIэрыхуащ «Единство» спорт клубым и гъэсэн ди лъахэгъу Кныш Розэ. Абы дыжьын медалыр къихьащ икIи Урысейм спортымкIэ и мастерым и мардэр игъэзэщIащ.
Фигу къэдгъэкIыжынщи, Беслъэней Нурмухьэмэд щэнейрэ дунейпсо чемпионщ, Мырзэкъан Азэмэт — дунейпсо чемпионщ, Iэпщэрыбанэ зэзауэхэмкIэ тIэунейрэ абсолютнэ чемпионщ.
Спортсменхэр ягъасэ Мамхэгъхэ Хьэчимрэ Iэдэмрэ, Бэрэгъун Зубер сымэ.
ЖЫЛАСЭ Замир.
